Návrh 
na skrátené legislatívne konanie o návrhu zákona
o konflikte záujmov pri výkone funkcií ústavných činiteľov a niektorých štátnych funkcionárov a zmene a doplnení zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov 

Návrh tohto zákona sa predkladá ako návrh spolu s návrhom ústavného zákona o konflikte záujmov. Ich spoločným cieľom je ustanoviť za účelom ochrany verejného záujmu pre ústavných činiteľov, ale i ďalšie kategórie verejných funkcionárov, osobitné povinnosti a obmedzenia, vrátane zákazu výkonu niektorých funkcií, zamestnaní a činností paralelne s výkonom verejnej funkcie, ustanoviť systém kontroly ich dodržiavania a uplatnenie zodpovednosti za ich porušenie. 

Tieto povinnosti a obmedzenia by mali zamedziť alebo aspoň obmedziť vznik situácií, keď verejný funkcionár rozhoduje v konflikte záujmov, t. j. keď môže svojim rozhodnutím zabezpečiť sebe alebo svojim blízkym osobný prospech na úkor verejného záujmu.     

Na potrebu prednostnej efektívnej úpravy konfliktu záujmov poukázala aj Pravidelná hodnotiaca správa EK o pripravenosti SR na členstvo v EÚ za rok 2001 (úloha je súčasťou Národného programu pre prijatie acquis communautaire  ako krátkodobá priorita). Pozitívny prístup k riešenie problematiky konfliktu záujmov vláda deklarovala prijatím uznesenie 949/2000 k Akčným plánom boja proti korupcii.

Predmetom spomínaného ústavného zákona sú predovšetkým hmotno-právne ustanovenia (ustanovenie osobitných povinností a obmedzení verejných funkcionárov), u ktorých je žiadúca a možná ústavná rigidita, a tiež také ďalšie procesno-právne ustanovenia všeobecného charakteru, ktoré je možné vzťahovať na všetky kategórie verejných funkcionárov, ktoré by mali podliehať novej ústavnej a zákonnej úprave tzv. konfliktu záujmov. 

Predkladaný návrh zákona má charakter vykonávacieho právneho predpisu, ktorého hlavným účelom je ustanoviť podrobnosti o spôsobe kontroly dodržiavania osobitných povinností a obmedzení ústavnými činiteľmi a niektorými štátnymi funkcionármi (štátnymi tajomníkmi a vedúcimi ústredných orgánov štátnej správy, ktorí nie sú členmi vlády Slovenskej republiky), ustanovených ústavným zákonom o konflikte záujmov, a uplatnení ich zodpovednosti za porušenie týchto povinností a obmedzení.

Vláda preto schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona o konflikte záujmov pri výkone funkcií ústavných činiteľov a niektorých štátnych funkcionárov, keďže bez urýchleného  prijatia tohto zákona by mohlo dôjsť k ohrozeniu základných práv značného okruhu fyzických a právnických osôb v jurisdikcii Slovenskej republiky.